DOHOME มองครึ่งปีหลังโตฝ่า “โควิด” เร่งปรับกลยุทธิ์ขายส่งหนุน SSSG โต 20%
DOHOME เชื่อผลงานครึ่งหลังของปี 64 โตต่อเนื่อง สวน “โควิด-19” หลังปรับกลยุทธิ์การขายไปเป็นการขายส่ง ช่วยหนุน SSSG โตเกิน 20%
DOHOME เชื่อผลงานครึ่งหลังของปี 64 โตต่อเนื่อง สวน “โควิด-19” หลังปรับกลยุทธิ์การขายไปเป็นการขายส่ง ช่วยหนุน SSSG โตเกิน 20%
9 ก.ย. 2564

นายชยานนท์ หอพัฒราภรณ์ ผู้ช่วยกรรมการผู้จัดการฝ่ายบัญชีและการเงิน บริษัท ดูโฮม จำกัด (มหาชน) หรือ DOHOME เปิดเผยว่า บริษัทคาดผลประกอบการในช่วงครึ่งปีหลังยังสามารถเติบโตได้อย่างต่อเนื่อง แม้ว่าจะมีการแพร่ระบาดของเชื้อไวรัสโควิด-19 ที่รุนแรง และมีการใช้มาตรการปิดเมือง (Lockdown) ทำให้ต้องปิดสาขาไประยะเวลาหนึ่ง แต่อย่างไรก็ตามด้วยการปรับกลยุทธ์การจำหน่ายสินค้าไปเป็นการขายส่ง และจำหน่ายสินค้าโดยการสั่งสินค้าก่อนจะเข้ามารับสินค้านั้น ยังหนุนให้ยอดขายสาขาเดิม (SSSG) เติบโตได้ไม่ต่ำกว่า 20%
นอกจากนี้ บริษัทยังได้รับปัจจัยหนุนจากยอดขายของสาขาใหม่ที่เข้ามาเพิ่มเติมในปี 63 ที่ผ่านมาคือ สาขาสุรินทร์ สาขานิคมอุตสาหกรรมมาบตาพุด และสาขาที่เปิดไปแล้วเมื่อช่วงครึ่งปีแรกที่ผ่านมาคือ สาขาแหลมฉบัง และสาขาบ่อวิน นอกจากนี้ ในช่วงครึ่งปีหลังบริษัทเตรียมเปิดสาขาใหม่เพิ่มเติมอีกคือ โซนอมตะนคร จ. ชลบุรี และในจังหวัดสุราษฎร์ธานี ส่งผลให้ ณะสิ้นปีนี้บริษัทมีสาขาทั้งหมด 16 สาขา และยังคงเป้าหมายการเปิดสาขาใหม่เฉลี่ย 5 สาขาต่อปี ไปจนถึงปี 68 ซึ่งจะมีสาขารวมครบ 36 สาขา
“แม้ว่าจะมีสถานการณ์การแพร่ระบาดของเชื้อไวรัสโควิด-19 ก็ตาม แต่จะเห็นว่าเรายังสามารถเติบโตได้ เนื่องจากการปรับรูปแบบการจำหน่ายสินค้าในช่วงที่ผ่านมาได้เน้นการจำหน่ายสินค้าแบบค้าส่งมากขึ้น ทำให้เรายังสามารถเติบโตได้ และเรายังคงเดินหน้าขยายสาขาต่อเนื่องเพื่อให้เข้าถึงพื้นที่และตอบรับความต้องการของลูกค้าด้วย จึงเชื่อว่าปีนี้รายได้จะสามารถเติบโตไม่ต่ำกว่า 30% หรือมีรายได้แตะระดับ 20,000 ล้านบาท” นายชยานนท์ กล่าว